ORDE do 5 de xullo de 2005 de aprobación do documento definitivo de catro modificacións puntuais das normas subsidiarias de planeamento do Concello de Val do Dubra (A Coruña). (Expediente AC 02/040 ADD).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 06/10/2005

O planeamento urbanístico vixente no municipio de Val do Dubra son as normas subsidiarias municipais de planeamento, o texto refundido das cales foi aprobado definitivamente polo concello o 15-4-1997.
O Concello de Val do Dubra formulou catro modificacións puntuais das vixentes normas subsidiarias coas seguintes finalidades:
1. Introdución nas normas subsidiarias dun réxime específico para as edificacións fóra de ordenación.
2. Cambio do réxime de distancias das cortes situadas en solo non urbanizable de protección agropecuaria, adaptándoa á Lei 9/2002, do 30 de decembro, de ordenación urbanística e protección do medio rural de Galicia.
3. Modificación que afecta o solo apto para urbanizar industrial, que é recualificado a solo urbanizable non delimitado residencial (15 viv/ha e 0,3 m/m) nunhas 3,5 hectáreas contiguas ao núcleo urbano existente, mantido como industrial nas 4 hectáreas restantes e ampliado en 8 hectáreas máis por reclasificación de solo non urbanizable normal.
5. Modificación para outorgar a cualificación de equipamento sanitario-asistencial e socio-cultural dunha parcela municipal sita a carón da igrexa de Bembibre así como para modificar a súa ocupación.
A orde desta consellería do 15-4-2005 (DOG nº 115, do 16 de xuño) aprobou as referidas modificacións puntuais, indicando condicións para as números 1 e 5, e dispoñendo que, unha vez incorporados os cumprimentos das condicións sinaladas,
se remitise, por triplicado exemplar e debidamente dilixenciado en todas as súas follas, o documento resultante, logo da súa aprobación polo concello, para a súa aprobación definitiva por esta consellería.
O Concello de Val do Dubra, por medio de escrito número 2005/171 do 11-5-2005, solicita a aprobación definitiva do proxecto (artigo 85.5º da Lei 9/2002). Co escrito acompáñanse tres exemplares da modificación de data maio de 2005, nos que consta dilixencia de que son documento aprobado polo Pleno do concello, na sesión do día 9 de maio de 2005, cumprindo o condicionado da orde do conselleiro de Política Territorial, Obras Públicas e Vivenda do 15 de abril de 2005, no que se dá cumprimento ás condicións impostas na referida orde.
A competencia para adoptar nesta decisión correspóndelle ao conselleiro competente en materia de urbanismo e ordenación do territorio de conformidade co disposto no artigo 85.5º da Lei 9/2002.
Por canto antecede, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e coa proposta da Dirección Xeral de Urbanismo, desta mesma data
DISPOÑO:
Artigo 1º.-Aprobar o documento definitivo das modificacións puntuais nº 1, 2, 3 e 5 das normas subsidiarias de planeamento do Concello de Val do Dubra (A Coruña), aprobado polo Pleno do Concello, na sesión do 9 de maio de 2005, dando cumprimento ao condicionado da orde do conselleiro de Política Territorial, Obras Públicas e Vivenda do 15 de abril de 2005.
Artigo 2º.-De conformidade co disposto polo artigo 92 da Lei 9/2002, esta orde deberá publicarse, no prazo dun mes desde a súa adopción, no Diario Oficial de Galicia e así mesmo, consonte o disposto no artigo 70 da Lei 7/1985, do 2 de abril, reguladora das bases de réxime local, o concello deberá publicar no BOP da Coruña a normativa e as ordenanzas.
Disposición derradeira
Segundo o disposto no artigo 85.9 da citada Lei 9/2002, contra esta orde, non cabe recurso en vía administrativa; non obstante, contra ela poderase interpor recurso contencioso-administrativo ante a Sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 5 de xullo de 2005.
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda